04/10/2012 | Administración LocalMunicipal
Mugardos
Bases da convocatoria pública de subvencións municipais ás ANPAS 2012

Por Resolución da Alcaldía núm.656/2012, de data 25.09.2012, aprobaronse as bases que rexerán a convocatoria pública de subvencións municipais ás ANPAS, para o ano 2012, que se transcriben de seguido, para os efectos de xeral coñecemento. A presente convocatoria estabelécese co obxecto de subvencionar os programas de actividades extraescolares desenvoltas polas ANPAS 2012.0.320.0.48900, que se realicen con carácter público durante o exercicio do ano 2012 e que teñan repercusión no eido educativo do concello. O obxectivo central da presente convocatoria é: - Fomentar os programas e/ou actividades realizadas polas ANPAS que complementen a programación e servizos municipais. - Favorecer a dinamización da vida sociocultural e deportiva que se desenvolven no ensino público. O montante económico destinado para o presente exercicio corresponde ás seguintes partidas orzamentarias: - Transferencias correntes a entidades sen fin de lucro para promover as actividades socioculturais e deportivas no marco do ensino público −escolas e ANPAS.2012.0.320.0.48900, desagregándose nun importe para actividades xerais e outro importe para actividades puntuais. As actividades e programas subvencionábeis encadraranse dentro das seguintes tipoloxías: - Socioculturais en xeral, de carácter educativo ou social. - Socioculturais específicas: teatro, música, artes plásticas. - Deportivas. Poderán optar a estas subvencións as entidades e asociacións xuridicamente constituídas que cumpran os seguintes requisitos: - Carecer de fins de lucro. - Estar inscritas no Rexistro municipal de asociacións e entidades do Concello. - Non ter pendente a xustificación de ningunha axuda anterior do Concello ou, no seu caso, ter solicitada unha prórroga aprobada e debidamente xustificada. Os beneficiarios/as ou os/as representantes deben estar ao día nas súas obrigas tributarias co Concello. As solicitudes de subvención deberán presentarse en modelo normalizado que se facilitará no Rexistro Xeral do Concello, e no que se documentará: 1. Fotocopia compulsada da tarxeta do CIF da entidade.2. Fotocopia compulsada dos estatutos da entidade.3. Certificación dos datos bancarios.4. Fotocopia compulsada da tarxeta do NIF do/a representante.5. Certificación acreditativa do acordo de solicitude e do nomeamento de representante para a súa relación co Concello.6. Declaración xurada do/a representante de non estar incurso en causas de incompatibilidade ou incapacidade para contratar e percibir subvencións da Administración Pública e aceptación das bases da presente convocatoria.7. Memoria explicativa da actividade realizada ou que se vai realizar, que fará mención ás persoas beneficiadas directa ou indirectamente pola axuda, obxectivos, desenvolvemento da actividade e recursos necesarios.8. Presuposto detallado da actividade, indicando ingresos e gastos previstos así como as fontes de financiamento de carácter público ou privado.9. Declarar se se teñen solicitadas subvencións ou axudas a outras Administracións Públicas ou entidades privadas para a mesma finalidade ou, pola contra, declaración de non ter solicitadas subvencións publicas ou privadas para a mesma finalidade. A documentación sinalada nos catro primeiros puntos non terá que ser achegada se xa se presentou en anos anteriores e non presenta ningunha modificación. O prazo de presentación de solicitudes é de vinte días naturais, a partir do seguinte día de publicación das presentes bases no Boletín Oficial da Provincia, en horario de oficina. Quedarán excluídas as solicitudes que se reciban transcorrido o dito prazo e que non se presenten no modelo normativizado. No caso de solicitudes defectuosas, concederase un prazo de dez días para súa corrección, arquivándose cando non se emenden os defectos. A Xunta de Goberno concederá as axudas e subvencións, logo da proposta do/a responsábel do órgano xestor dos créditos orzamentarios e segundo os criterios que a continuación se sinalan distinguindo as axudas a actos puntuais: 1. Consideración especial das actividades que se traten conxuntamente con varias entidades.2. Complementariedade cos programas municipais.3. Capacidade económica autónoma e organizativa da entidade e as axudas recibidas doutras entidades públicas ou privadas para tal fin.4. Carácter periódico das actividades, agás de actos puntuais no marco desta subvención.5. Fomento da lingua e cultura galega no ámbito do desenvolvemento da actividade.6. Valorarase a colaboración co Concello no desenvolvemento de actividades de utilidade pública e interese social (deportivas, culturais, educativas,.). 7. Estabelecerase un reparto proporcional para as actividades en función do índice: (Número de beneficiarios/as / importe de actividades) x número de actividades x número de entidades organizadoras. Nº Beneficiarios / as I = ( -----------------------------------------------------– ) x Nº Actividades x Nº entidades _ organizadoras importe _ actividades O importe da subvención poderá ser do 100 % do custo da actividade ou investimento a realizar. A obtención de axudas e subvencións de entidades públicas ou privadas non poderá superar o custo total da actividade. As entidades subvencionadas terán que: 1. Someterse ás actuacións de comprobación do Concello e ás de control financeiro que corresponde a Intervención Municipal, así como facilitar a información que o Tribunal de Contas requira.2. Comunicar ao Concello a concesión doutras subvencións concorrentes por parte doutras Administracións Públicas ou entidades privadas para a mesma finalidade, inmediatamente despois de que se comuniquen.3. Nas actividades que se soliciten para a súa realización con posterioridade á publicación destas bases, ficará en toda a publicidade que a actividade conta co financiamento do Concello, coa expresión “PROMOVE O CONCELLO DE MUGARDOS” ou o emblema municipal coa sinatura CONCELLO DE MUGARDOS no lugar onde figuran os promotores. Así mesmo, se a actividade ten alcance inferior ao territorio galego, toda a publicidade e documentación emitida para tal fin será en lingua galega. O prazo de xustificación das actividades finalizará o día 30 de novembro do ano 2012. Poderá prorrogarse un máximo de trinta días naturais por pedimento razoado do/a solicitante ou ben que a actividade se desenvolva con posterioridade a esta data. Concederase un prazo de dez días para a rectificación de documentación defectuosa ou incompleta. A xustificación farase coa presentación no Rexistro municipal de: 1. Formulario normalizado debidamente cuberto.2. Memoria valorativa do desenvolvemento da actividade e consecución da finalidade perseguida, acompañada dunha certificación de cumprimento de obxectivos.3. Balance financeiro da actividade, detalle de ingresos e gastos derivados da actividade acompañados de facturas orixinais de gastos correntes ou fotocopia compulsada, nóminas ou recibos de pago por gastos de persoal, outras facturas en gastos de materiais non inventariábeis.4. Relación detallada doutras subvencións de carácter público ou privado ou, no seu caso, declaración de non posuílas para a mesma finalidade. Non se admitirán como gastos as cantidades satisfeitas ao Concello polo uso das súas instalacións deportivas ou culturais. Non poderán incluírse como gastos as cantidades derivadas da xestión, administración, funcionamento, adquisición de patrimonio, investimento e equipamento, mantemento ou aluguer de local social das sociedades. Á vista da documentación presentada, o órgano competente considerará o cumprimento das actividades subvencionadas. O aboamento da subvención materializarase mediante ingreso na conta da entidade financeira sinalada para tal fin no trámite de solicitude. Vencidos os prazos sinalados e as prórrogas concedidas, sen que a beneficiaria/o da subvención teña xustificado o cumprimento e condicións destas bases, perderá o seu dereito de esixila e a Comisión de Goberno procederá a anular o correspondente compromiso. A resolución será notificada ao interesado/a. Queda obrigado/a a asumir o cumprimento íntegro destas bases e a facilitar canta información lle sexa requirida, someténdose ás responsabilidades e réxime sancionador estabelecido na Lei xeral presupostaria e, no seu caso, ao disposto no Código Penal. Mugardos, 25 de setembro de 2012 O alcalde Xosé Fernández Barcia